Bjørn Amundsen i Telenor. Foto: Andreas Sundby / NRK

Dårlig mobilnett på T-banen har lenge vært kilde til frustrasjon hos mange, men nå er utbyggingen av 4G i T-banenettet i Oslo ferdig. Det betyr at de reisende skal kunne surfe seg gjennom hele byen uten å miste nettet.

–​ Meg bekjent så er dette det eneste i sitt slag som er så omfattende på T-banen i Europa, sier dekningsdirektør i Telenor, Bjørn Amundsen.

Sporveien og Telenor har samarbeidet om prosjektet, og dekningen skal være like god uansett hvilket mobilselskap man har.

Fungerer over hele byen

Erfarne dataspill-brukere fra gaminghuset House of Nerds testet mandag 4G-tilgangen for å se om nettet fungerer i praksis. Rogerio Snarli er foreløpig en fornøyd gamer.

– Jeg har nå spilt Minecraft byen rundt. Hadde nettet droppet ut, hadde jeg dødd litt, sier Snarli.

– Her er det lagt strålekabler som går inn på begge sider av T-banenettet som gjør at du har sammenhengende dekning ut og inn av alle tunneler, og det er det ikke noe annet sted i sånn omfang som det er her, sier Amundsen.

Lekser på T-banen

Suna Live Møller Foto: Andreas Sundby / NRK

Også elever og lærere fra Humanistskolen var invitert til å teste 4G-nettet.

– Akkurat nå øver jeg til prøven som vi har etterpå, sier Suna Live Møller.

Hvor avhengig er du av nett?

– Ganske. Fordi vi har jo pc i stedet for bøker. Alt går egentlig på nettet, sier Møller.

Fra venstre: Jacob Krogsrud og August Ulvevadet. Foto: Andreas Sundby / NRK

August Ulvevadet prøver spillet Agario hvor du må være på nettet for å spille. Han kunne ønske det var stikkontakter på T-banen til lading av telefon og pc, men så langt er han fornøyd med dekningen.

– Strøm kan være ett problem, men nettet funker jo prefekt, sier Ulvevadet.